
IN  AUGURALIS 


DE  VULNERIBUS  ABDOMINIS  PENETRANTIBUS. 


Ex  omnibus  vulneribus  corpori  humano  illatis,  ea  quae  abdominis  cavo  infe¬ 
runtur  ,  omnium  maxime  variis  implicationibus  sunt  obnoxia  ;  hoc  enim  minime 
mirum,  dum  varia  organa,  abdominis  cavo  contenta,  perlustramus;  peritonaeum 
enim,  ventriculus,  intestina  ,  hepar,  lien,  renes,  vesica  urinaria,  uterus,  innu- 
meraque  vasa  sanguinea  cavitatem  abdominalem  perreptantia,  corpore  heteroge- 
neo  pungente ,  secante  aut  contundente,  laedi  possunt;  eoque  facilius  quod  abdo¬ 
minis  maxima  pars  mollibus  integumentis  tantum  defendatur  :  si  enim  exceperis 
superiorem  lateralem  utrimque  partem  abdominis ,  quae  costis  spuriis  circum¬ 
vallatur  ,  pone  quas  magnum  hepar  et  lien ,  adeo  friabilia  viscera ,  tuto  recondun¬ 
tur  ,  et  vertebralem  columnam ,  posteriora  abdominis  pro  parte  occupantem  ; 
denique  inferiorem  et  lateralem  partem ,  quae  ossibus  iliacis  et  osse  sacro  defen¬ 
ditur  ;  reliqua  omnia  abdominis  mollia  sunt. 

Abdominis  vulnera  generatim  dividuntur  in  penetrantia  et  non  penetrantia  : 
praecipua  autem  divisio  ea  est  quae  organorum  dissimilium  laesione  stabilitur.  Qui¬ 
busdam  tamen  difficultatibus  nonnunquam  premitur ,  symptomatum  implicatio¬ 
nibus  ,  vel  eo  quod  obscuro  modo  tantum  appareant. 

Summatim  recensebimus  signa,  quibus  dignoscitur,  an  penetraverint  vulnera, 
ut  ad  diversorum  in  cavitate  abdominali  contentorum  organorum  laesionem  tran¬ 
seamus. 

SIGNA  DIAGNOSTICA. 

t 

An  penetraverit  vulnus  quandoque  admodum  difficulter  statuitur ,  imprimis 
in  obesis,  ob  magnam  pinguedinis  molem ;  saepius  enim  accidit  ut  instrumento 
angusto  vulnus  obliquum  infligatur,  vel  directum  et  tunc  adhuc  situs  partium 


mutari  potest ;  vulnerati  saepius  ignorant  vel  male  indicant  posituram  corporis 
quam  habuerunt  dum  vulnus  infligebatur  ;  interdum  nullum  habetur  liquidi 
effluvium  organi  laesi  indicium ,  aut  obscura  prodeunt  symptomata  quae  organorum 
laesionem  denotant.  His  omnibus  obvenientibus,  Diagnosis  tuto  stabiliri  non  potest. 
Varia  ab  auctoribus  commendantur  auxilia  :  ut  scilicet  ope  catheteris  vulneris 
fiat  exploratio  ;  comparetur  instrumenti  vulnerantis  longitudo  cum  densitate  pa¬ 
rietum  abdominalium ;  inquiratur  vis ,  qua  inflictum  fuerit  vulnus ;  denique  aqua 
tepida  seringa  per  vulneris  orificium  leni  vi  injiciatur  ;  sed  periculo  non  caret  haec 
methodus,  et  styli  exploratio  per  stylum  facta  saepe  fallere  potest,  cum  aliquando 
mutato  corporis  situ,  imprimis  in  obesi^,  membrana  cellulosa  viam  impediat ,  quo 
minus  stylus  immissus  ad  vulneris  fundum  possit  pertingere.  Nullum  vero  superest 
dubium,  dum  pars  quaedam  abdominis  cavo  contenta  exit ,  vel  si  humores,  uti  urina , 
faeces ,  bilis  ,  per  vulneris  aperturam  effluant. 

N 

Signa  quas  designant  ventriculum  esse  lassum . 

i 

Ut  rite  ventriculi  vulnus  dignoscatur ,  ratio  est  habenda  amplitudinis  ,  situs 
et  directionis  vulneris.  Tumor  et  tensio  cum  dolore  acuto  ’ad  regionem  epigas¬ 
tricam  oboritur ;  persentitur  ab  aegro  anxietas  praecordiorum  valida ;  respiratio  est 
laboriosa;  singultus,  horripilatio,  sudor  frigidus,  sitis  ingens,  pulsus  durus,  calor 
febrilis  insequuntur  :  liaec  symptomata  si  appareant,  ventriculi  laesi  suspicionem 
movent.  Siavero  tunc  alimenta  ex  vulneris  apertura  exeant,  vel  in  cavum  abdomi¬ 
nis  prolabantur ,  simul  cum  cruoris  vomitione  et  per  alvum  ejectione,  eo  firmior 
erit  Diagnosis.  Verumtamen  nullum  signum  pathognomicum  de  ventriculi  laesione 
certum  est  indicium,  exbis  tamen  conjunctis  verisimilitudo  certitudini  fere  aequa¬ 
bilis  nascitur. 

Signa  quae  designant  intestina  esse  lassa. 

Iisdem  fere  symptomatibus  stipatur  intestinorum  vulnus  ac  illius  ventriculi; 
chyli  scilicet  effluvium,  alimentorum  digestione  jam  subactorum  vomitus,  faeces 
striis  sanguineis  variegatae ,  nonnunquam  alvus  pertinaciter  adstricta  :  dignoscitur 
praeterea  situ ,  amplitudine  et  directione  vulneris  ;  ubi  autem  stercus  per  vul¬ 
neris  aperturam  exit ,  concluditur  crassa  intestina  esse  laesa ,  si  vero  in  cavum 
abdominis  prolabantur  ,  lethalis  mox  oboritur  inflammatio  per  citum  illius  transi¬ 
tum  in  gangraenam. 


Signa  quce  denotant  vulnera  hepatis  et  vesicae  fellis. 

*  •  \  ^ 

Non  minoribus  premitur  difficultatibus  Diagnosis  vulnerum  jecoris  et  vesicae 
felleae  ;  enimvero  nec  ictericus  corporis  color,  nec  dolor  qui  ad  summum  usque 
humerum  extenditur  pro  non  dubiis  harum  partium  vulnerum  signis  haberi  pos¬ 
sunt  :  attamen  si  signa  haec  sequentibus  conjungantur  ;  scilicet  situs ,  amplitudo 
et  directio  vulneris,  copiosum  bilis  effluvium,  respiratio  laboriosa,  sanguinis  vo¬ 
mitus  bile  permixti,  res  admodum  clara  evadit.  Vesica  fellis  perfossa,  bilis  suffusio 
locum  habet ;  accedunt  symptomata  sequentia  :  alvus  pertinaciter  adstricta ,  faeces 
decolores ,  insomnia ,  singultus ,  vomitus ,  ictericus  totius  corporis  color ,  denique 
omniaperitonitidis  acutissimae  symptomata. 

Signa  quibus  lienis  vulnus  dignoscitur. 

Instrumento  quocumque  vulneranti  perfossa  lienis  parenchymate,  eruor  ni¬ 
gricans  ex  vulnere  magno  cum  impetu  effunditur ,  vel  in  cavitatem  abdominalem 
manat ,  atque  inferiorem  illius  regionem  occupat :  tunc  tenditur  abdomen ,  fluc¬ 
tuatio  mox  percipitur;  accedunt  pulsus  defectus,  pallor  faciei,  animi  deliquia  et 
perfecta  syncope ,  vel  et  mors  ipsa  sequitur. 

Signa  quibus  renes  esse  sauciatos  statuitur. 

In  vulneratis  renibus  signa  admodum  sunt  manifesta.  Vulneris  situs  ad  lum¬ 
bos  ,  dolor  ad  inguen  et  testiculos  descendit,  testiculi  retractio,  tensio  abdominis, 
ischuria ,  urina  sanguinolenta  ,  urinae  per  vulneris  aperturam  effluvium  vel  in 
cavum  abdominis;  tunc  inflammatio  acuta  membranae  peritonaei  oboritur  ,  et 
urinae  insinuatio  inter  telam  cellularem ,  unde  telae  corruptio  et  gangraena. 

Signa  quas  designant  vesicam  urinariam  esse  laesam. 

Symptomata  in  vulneratis  renibus  recensita  huc  pro  maxima  parte  occurrunt. 
Symptomatibus  generalibus  sequentia  accedunt :  scilicet ,  sanguis  per  urethram 
stillat ;  urinae  effusio ,  per  vulneris  aperturam ;  ex  quibus  facile  patet  vesicam  uri¬ 
nariam  esse  laesam. 

Signa  quibus  dignoscitur  uterum  esse  laesum. 

•  '  “  ,•  N  i 

Uti  et  omnia  viscera  in  cavo  abdominis  contenta,  uterus  instrumento  quocum- 


que  vulnerante,  seu  in  statu  suo  naturali  vel  tempore  gestationis  foetus,  laedi  po¬ 
test.  Dum  perfoditur  vacuus  uterus,  raro  solus  laeditur  ;  contigua  viscera  semper 
simul  fere  patiuntur.  Dignoscitur  vulneris  situ  et  directione ,  cruoris  per  vaginam 
effluvio,  dolore  intenso  ipsius  organi,  denique  generalibus  vulnerum  penetran¬ 
tium  signis  palhognomicis. 

Ubi  vero  distenditur  uterus  tempore  gestationis  foetus,  mola  aut  liquido  quodam 
praeternaturali,  et  supra  ossa  pubis  tumet,  tunc  solis  tegumentis  mollibus  ab¬ 
dominis  defenditur  ,  injuriis  externis  magis  est  obnoxius  et  admodum  facile 
laeditur. 

Non  minoribus  periculis  objicitur  uterus  sub  partu;  frequentissime  tunc  sau¬ 
ciatur,  seu  nimio  capitis  foetus  compressu,  vel  perverso  et  rudi  forcipis  aut  alio¬ 
rum  instrumentorum  partum  festinantium  usu. 

Disrumpitur  interdum  uterus  sub  partu  difficili.  Dignoscitur  letbalis  ille  casus: 
dolore  atroci  et  acerbo  praegnantis  ejulatu;  fragore  qui  ab  adstantibus  nonnun- 
quam  auditur  dum  disrumpuntur  parietes  :  dubium  omne  amovetur  tactu  digito 

instituto.  His  plerumque  fallax  succedit  animi  tranquillitas ,  verum  omnia  brevi 

recrudescunt  :  tunc,  pallor  faciei ,  pulsus  vacillans  et  intermittens,  syncopa,  su¬ 
dores  frigidi ,  vomitus ;  tan denique  mors  scenam  lugubrem  claudit. 

Signa  quoe  designant  vasa  sanguinea  esse  lassa . 

Discissis  vasis  sanguineis,  quae  tam  numerosa  et  satis  ampla  per  abdominis  vis¬ 
cera  distribuuntur  ,  ingentem  sanguinis  copiam  in  cavum  abdominis  posse  effundi 
facile  patet  :  accidit  tamen  interdum  ut  vase  admodum  amplo  discisso  sanguinis 
profluvium  modo  exiguum  subsequatur ,  compressione  viscerum  abdominalium 
qua  efficitur  ut  sanguis  modo  guttatim  in  cavum  abdominis  cadat.  In  tali  casu 
silent  paulatim  inflammationis  symptomata  ,  verum  brevi  omnia  recrudescunt 
cruoris  colluvie  in  cavum  abdominis  contenta.  Infimum  abdominis  locum  ple¬ 
rumque  haec  colluvies  occupat ,  ubi  mox  corruptelam  init  et  omnia  tabefacit. 

Si  autem  vasa  sanguinea  majora  sint  laesa  et  eruor  magno  impetu  erumpat , 
omnia  tunc  acutissime  procedunt ;  animi  deliquium ,  pulsus  vacillans  ,  pallor 
faciei,  sudores  frigidi,  horripilatio  succedunt;  tenditur  abdomen,  fluctuatio  per¬ 
cipitur  et  mox  exsanguis  jacet  aeger. 

Signa  quibus  varios  liquidorum  in  cavum  abdominis  dignoscuntur  effusiones. 

Signa  jam  recensuimus  quibus  sanguinis  profluvium  primarium  cognoscitur  ; 


quum  autem  subsequens  habeatur  effusio,  inflammationis  symptomata  post  quocl- 
dam  temporis  intervallum  denuo  ingravescunt.  Tumor  mollis  ac  fluctuans  re¬ 
gionem  hypogastricam  occupat  ,  licet  interdum  cruoris  effusio  in  cavum  abdominis 
repei ta  fuerit  in  inquisitionibus  anatomicis,  ubi  vix  ulla  abdominis  tensio  vitae 
tempore  manifesta  apparuerat. 

Ubi  supra  vesicam  urinariam  cruoris  colluvies  stagnat,  frequens  tunc  adest 
uiinae  emittendae  desiderium  cum  quadam  difficultate,  vel  etiam  interdum  urinae 
retentio  ;  alvus  est  adstricta  quae  oboritur  compressione  intestini  iliaci ;  eruor 
mox  corrumpitur  et  phlegmasia  membranae  peritonaei  acutissima  evolvitur. 

Rai  a  habe  tui  bilis  suilusio  :  nec  mirum;  exiguum  est  vesicae  fellis  volumen  , 
latet  praeterea  in  facie  hepatis  concava,  et  parte  superiori  dextra  intestini  coli, 
obtegitur.  Facile  patet  ex  natura  bilis  effusionem  hujus  liquidi  acerrimi  insequi 
giavissima  mala.  Acutissima  membranae  peritonaei  inflammatio  exoritur,  alvus 
pertinacissime  est  adstricta,  faeces  sunt  decolores,  dolores  percipiuntur  in  abdo¬ 
mine  summi,  pulsus  est  parvus  et  frequens,  tandem  gangraena  partis  affectae  j 
quibus  omnibus  mors  finem  imponit. 

Chyli  et  faecium  effusio  eo  facilior  habetur  quo  vulneris  intestinis  inflicti  ampli¬ 
tudo  sit  major  :  si  modo  exiguum  sit  vulnus,  raro  locum  habet ,  etenim  facilius 
per  viam  naturalem  magna  muci  quantitate  obductam  protruduntur  ,  ac  per  in¬ 
testinorum  vulnus  quibus  plus  minusve  hoc  obsistit. 

Ui  inae  effusio  facile  admodum  dignoscitur  vulneris  situ ,  et  ipsius  urinae  pro¬ 
fluvio  per  vulneris  aperturam ;  non  raro  infiltratur  tela  cellularis  contigua.  Uti  in 
alus  liquidorum  effusionibus  phlegmasia  acutissima  obvenit  quae  plerumque  est 
lethalis. 

Contusa. 

Abdominis  viscera  facilius  aliis  contusionibus  laedi  possunt,  cum  mollibus  te¬ 
gumentis  pro  maxima  sua  parte  tegatur  abdomen  :  lien  tamen ,  et  maxima  hepatis 
pars  costis  spuriis  defenduntur.  Contusionibus  tamen  validis  haec  viscera  aliquando 
fissa  fuisse,  cum  morte  subita  inde  secuta,  observationibus  chirurgicis  patuit; 
etsi  aliquando  nulla  in  externis  partibus  laesio  manifesta  observabatur.  Exemplum 
adfertur  in  Richerando ,  infantis  cui  vena  cava  disrupta  fuit  rliedae  rotis  supra 
abdomen  transeuntibus.  Narrat  Paraeus(i),  quod,  dum  bini  pugiles  certarent, 
quorum  unus  parvae  staturae,  sed  robustus  et  quadratus,  alterum  procerum  valde 


(i)  OEuvres  cPAmbroise  Pare,  Apologie  et  Voyagcs,  pag.  y83. 

in  terram  projiceret,  ille  iratus  prehendit  postea  adversarium,  et  cubito  cordis 
scrobiculo  innitens  toto  pondere  sui  corporis,  prosternens  miserum  occidit  illico. 
In  cadavere  copia  maxima  sanguinis  effusi  inveniebatur  in  thoracis  atque  abdomr 
nis  cavo.  Innumera  apud  auctores  occurrunt  observata,  quibus  constat  validis 
contusionibus  sic  laesa  fuisse  viscera,  ut  inde  mors  vel  pessima  mala  secuta  fuerint. 
Inde  igitur  varia  mala  tum  acuta  tum  chronica  oboriri  possunt:  inflammatio  scili¬ 
cet  membranae  peritonaei,  adhaesiones  morbosae ,  vomica,  humorum  effusiones, 
scirrhus  viscerum ,  unde  lenta ,  post  summas  miserias  toleratas ,  mors  sequetur. 

Uti  hic  supra  vidimus,  viscera  abdominalia  contusione  valida  rumpi  possunt, 
absque  ulla  in  externis  partibus  laesione  manifesta.  Maximi  illud  est  aliquando  mo¬ 
menti  in  inquisitione  casuum  medico-legalium.  Casuum  sequentium  igitur  ha¬ 
benda  est  ratio  :  i°  Tegumenta  abdominis  post  contusionem  validam  aliquando 
sunt  intacta  ,  licet ,  autopsia  cadaveris  instituta ,  contusa  aut  disrupta  sint  viscera. 
2°  Viscerum  commotioni,  sola  mortis  causa  interdum  adscribenda  est.  (i) 

PROGNOSIS. 

V aria  de  vulneribus  abdominis  penetrantibus  habeatur  prognosis  necesse  est , 
prout  vulnera  diversa  infliguntur.  Desumitur  generatim  ab  altitudine  et  ampli¬ 
tudine  vulneris ,  a  natura  et  organi  functione  laesa ,  a  configuratione  instrumenti 
vulnerantis ,  denique  a  diversis  liquidis  in  cavum  abdominis  effusis. 

Ominosa  et  infausta  est  ventriculi  vulneris  prognosis. 

Differt  tamen  periculum  pro  amplitudine  vulneris;  nam  exigua  ventriculi 
laesio,  nulla  vasis  cujusdam  majoris  laesione  stipata,  si  interna  externae  vulneris 
aperturae  respondeat ,  ita  ut  nulla  fiat  alimentorum  in  cavum  abdominis  effusio  > 
conglutinari  potest ,  licet  frequentius  fistulosum  permaneat  vulnus  et  marasmo 
consumatur  aeger.  Dum  amplo  ventriculus  perfoditur  vulnere,  alimenta  prolabun- 
tur  in  cavum  abdominis  vel  per  aperturam  vulneris  externae  effluunt.  Lethalis  est 
ille  casus ,  lente  aeger  defectu  nutritionis  deperit. 

Intestinorum  vulnera  non  absolute  sunt  lethalia ;  pendent  hic  omnia  a  vulneris 
situ,  et  tegumentorum  ad  se  invicem  relatione.  Eo  magis  periclitatur  aeger  quo 
minor  sit  vulneris  distantia  a  pyloro. 

Varia  in  vulneribus  intestinorum  prognosis  prout  tenuia  vel  crassa  intestina 
vulnerantur.  Majus  portendit  periculum  intestinorum  tenuium  vulnus ;  intestinis 
enim  crassis  major  est  parietum  densitas  et  amplitudo  ,  situs  mesenterio  firmatur  ; 

( i )  Kid.  tom.  3  de  la  Med.  leg.  de  Fodere ,  chap.  des  Blessures. 

quibas  omnibus  magis  quam  in  intestinis  tenuibus  effusio  humorum  in  abdomine 
praecavetur. 

Dum  instrumento  quodam  vulneranti  modo  perstringitur  hepar  ,  spes  adhuc 
ulla  superest.  Sivero  transfodiatur ,  vel  subito  necatur  aeger,  aut  intra  paucos  dies 
ad  perniciem  copiosa  suppuratione  praecipitatur. 

Si  ipsa  vesica  fellea  laesa  fuerit ,  facile  patet ,  bilis  in  cavum  abdominis  suffu¬ 
sione,  intensissimae  peritonitidis  symptomata  mox  oboriri,  tertia  vel  quarta  die 
lethalia.  Exigua  admodum  habetur  effusio;  vel  etiam  interdum  accidit  ut  nulla 
reperiatur.  Constat  enim  experimentis  ab  expertissimo  Du  Puytren  institutis , 
bilem  vel  urinam  in  cavum  abdominis  injectam  brevi  temporis  spatio  posse  absor¬ 
beri;  illud  tamen  non  obstat  quin  inflammatio  et  ipsa  mors  mox  insequantur. 

Vulnera  lieni  inflicta  absolute  sunt  lethalia,  copiosa  cruoris  effusione,  quae 
nulla  arte  compesci  valet. 

Periculum  in  renum  vulneribus  differt  pro  amplitudine  et  vulneris  situ.  Dum 
enim  adversum  vulnus  renibus  infligitur ,  lethale  jure  habetur ,  viscerum  vicino¬ 
rum  laesione  simultanea ,  aut  cruoris  vel  urinae  in  cavum  abdominis  effusione. 
Multo  minus  periclitatur  aeger  quum  in  regione  lumbali  penetraverit  instrumen¬ 
tum  :  haec  enim  pars  renum  peritonaeo  non  est  obducta,  quo  humorum  in  cavum 
abdominis  effusio  praecavetur. 

Differt  et  etiam  prognosis  vulnerum  vesicae  urinariae  pro  amplitudine  et  vul¬ 
neris  situ.  Etenim  ubi  instrumento  vulneranti  pars  anterior  vesicae  peritonaeo  non 
obducta  laeditur,  minus  portendit  periculum  vulnus.  Nec  enim  humorum  in  ca¬ 
vum  abdominis  effusio  nec  inflammatio  peritonaei  hic  est  metuenda.  Ubi  vero  ex- 
travasantur  humores  in  cavum  abdominis  et  cathetere  averti  non  valet,  casus 
plerumque  est  lethalis.  Si  vero  vulnus  modo  infligatur  exiguum  et  cathetere  ef¬ 
fusio  urinae  praecaveatur,  de  salute  aegri  non  est  desperandum.  Talia  enim  vul¬ 
nera  vel  etiam  sclopeto  inducto  felicissime  fuisse  curata  observationibus  constat. 

Prognosim  aggravant  haemorrhagiae ,  corpora  heterogenea  ,  abcessusque  gan¬ 
graenosi  urinae  infdtratione  inter  telam  cellularem  producti. 

Maximo  stipatur  periculo  uteri  laesio ,  tum  viscerum  vicinorum  solita  compli¬ 
catione  ,  tum  acutissima  membranae  peritonaei  inflammatione. 

Tempore  gestationis  uterus  foetu  distensus ,  quum  solis  abdominis  parietibus 
mollibus  tantum  defendatur ,  solus  laedi  potest  :  abortus  tali  in  casu  communis 
uteri  vulneris  est  sequela. 

Disrupto  utero ,  infaustissima  habetur  prognosis.  De  matris  salute  tamen  omnino 
non  est  desperandum.  Quid  in  miserrimo  illo  casu  valeat  natura ,  fidelissimis 

Bartholini,  Litri,  Astruci,  Percivallis,  etc.,  etc. ,  observationibus  constat.  Asse¬ 
runt  feminas  spontanea  naturae  cura,  post  tam  gravem  calamitatem,  vitam  sa¬ 
nam  postea  dudum  degisse. 

E  variis  buniorum  in  cavum  abdominis  effusionibus,  illa,  quae  vesica  fellea 
inducitur,  acri  sua  natura  promptissimam  adfert  necem.  Faecium  et  urinae  suffusio 
brevi  tempore  quoque  viscera  corrodit  et  tabem  inducit.  Urinae  infiltrationes  me¬ 
delam  tamen  suscipiunt  incisionibus  tempestive  peractis. 

Viscera  quaecumque  in  cavum  abdominis  contenta  contusionibus  loedi  possunt 
vel  etiam  tegumentis  externis  illaesis.  Deducitur  igitur  prognosis  e  validitate 
causae,  instrumenti  natura,  et  visceris  affecti  momento.  Inde  inflammatio  et  omnes 
ejus  sequelae,  suppuratio  nempe  et  gangraena.  Suppuratione  posita  malum  erit  in 
quam  pluribus  casibus  augurium ;  nam  si  pars  interna  inflammata  simul  fuerit,  pus 
quamvis  de  natura  bonum  facile  corrumpitur  et  saniosum  factum  hepar  exedit. 
Vel  pus  ad  alias  partes  deferri  potest,  dum  alteratum  et  tenuius  factum  resumitur; 
sed  et  ita  per  alia  colatoria  eliminari  valet;  quod,  quamvis  rarius  fieri  soleat,  factum 
in  Morgagni  legitur:  vel  concreto  abcessu  cum  vicinis  partibus,  per  ductum  cho¬ 
ledochum  ad  duodenum  delatum  sursum  aut  deorsum  eliminari  valet ;  vel  accreto 
diaphragmati  hepate  ,  illo  exeso ,  empyema ,  aut  exterius  sine  accretione  ruptus 
abcessus,  ascitem  purulentam  formabit ;  eroso  colo  in  intestina,  exeso  ventriculo 
in  ejus  cavum  stillabit,  et  ulcera  difficillimae  curationis  relinquet.  Tandem  si  cum 
peritonaeo  integumenta  communia  vestiente  abcessus  accreverit,  ruptis  tegu¬ 
mentis  ,  pus  extrorsum  effundi  potest.  Periculum  tamen ,  bis  omnibus  rite  suc¬ 
cedentibus,  non  plane  tollitur;  lenta  tabe  plerumque  aegri  illi  miserrimi  pereunt, 
etsi  aliquando  salvatos  vidimus. 


CURA. 


In  curandis  viscerum  abdominalium  vulneribus  quum  nil  plus  metuatur,  quam 
inflammatio  harum  partium  ,  quae  post  enormes  dolores  cito  in  gangraenam  ten¬ 
dens  saepe  subito  necat  :  liujus  symptomata  imprimis  profliganda  sunt :  dein  in¬ 
testini  discissi  continuitas  restituenda ,  vel  affligendum  externo  vulneris  margini 
discissi  intestini  extremum  ,  ut  inde  cloaca  fiat,  quae  ani  vicem  supplebit.  Denique 
humorum  effusiones  sunt  praecavendae  et  humoribus  in  cavum  abdominis  effusis 
tempestive  exitus  componi  debet. 

Ex  omnibus  vulneribus  abdominis  penetrantibus,  cum  laesione  contentorum, 

ea  quae  ventriculo  et  intestinis  inducuntur ,  solum  operationibus  chirurgicis  cu¬ 
rantur  licet  interdum  his  ansa  non  detur.  Suturis  variis  in  tali  casu  utuntur 
Chirurgi ;  imprimis  ut  humorum  effusio  praecaveatur ,  denique  ut  vulnus  coa¬ 
lescat. 

Ubi  vero  adeo  angustum  infligitur  vulnus ,  ut  manibus  pertractari  non  possint 
intestina,  cura  generalis  in  tali  casu  omnibus  aliis  consiliis  est  praeponenda ,  uti 
missio  sanguinis  largior ,  diaeta,  fomenta,  etc.,  etc.  Enimvero,  vulneris  situ,  nec 
directione  cognita,  incauta  foret  vulneris  dilatatio.  Praeterea  dilatatione  peracta, 
tota  intestinorum  massa  fere  esset  educenda  vulneris  investigandi  causa.  Hoc  in¬ 
consulto  agendi  modo  exacerbaretur  inflammatio ;  periculum  periculo  esset  ad¬ 
auctum,  saepius  adhuc  cum  vulneris  interni  situs  incertitudine. 

Patet  facile  ,  non  nisi  urgente  necessitate  suturam  adhibendam  esse  ;  ubi  scili¬ 
cet  vulnera  intestinis  inflicta  tam  magna  sunt,  ut  inde  jure  metuendum  sit ,  ne 
contenta  in  cavum  abdominis  delabantur,  ibique  accumulata  et  putrefacta  cor¬ 
rumpant  omnia  ;  tunc  si  detur  manibus  pertractandi  tale  intestinum  vulneratum 
occasio  ,  hoc  consuendum  est. 

Etsi  ut  plurimum  lethalia  sunt  ampla  ventriculi  et  intestinorum  vulnera  ,  ob¬ 
servationibus  tamen  chirurgicis  constat  felicissime  fuisse  curata  (i). 

An  vomitorium  in  ventriculi  vulnere ,  effusionis  alimentorum  in  cavum  abdo¬ 
minis  praecavendi  causa,  conducat  jure  merito  dubitat  Richerandus  (2):  etenim 
ventriculi  contenta  aeque  per  vulneris  aperturam  ac  per  aesopbagum  protrudi 
possunt.  Itaque  ut  funestus  et  votis  oppositus  praecaveatur  ille  casus ,  non  imme¬ 
rito  auxilia  generalia  in  tali  casu  praeponuntur,  uti  copiosa  sanguinis  detractio, 
diaeta ,  clysmata  ,  fomenta ;  quae  omnia  curationi ,  naturae  viribus  efficiendae ,  fa¬ 
vere  possunt. 

In  amplis  ventriculi  vulneribus  utuntur  Chirurgi  sutura ,  quam  Pellionum 
vocant.  Sequens  praeponitur  ab  expert.  Sabatier  (3) :  Inter  digitos  figit  vulneris 
labia  quae  pertunduntur  ad  distantiam  binarum  linearum  a  margine  vulneris , 
acu  quem  sequitur  filum  planum  sericum.  Dein  sequens  punctura  similiter  fit  ad 
eamdem  distantiam  a  latere  quo  acus  transivit  :  hoc  repetitur  donec  labia  vulne¬ 
ris  contigua  sint :  sic  puncturae  omnes  in  eadem  linea  collocantur ,  nihilque  hete- 
rogenei  inter  vulneris  labia  et  tegumentorum  adhaesioni  partium  obstat. 

Intestinis  instrumento  vulnerante  laesis ,  quum  faeces  patula  via ,  per  tegumen- 

(1)  Journal  de  Med.  et  de  Chir. ,  tom.  xu,  pag.  481 ,  an  1760. 

(2)  Nosog.  et  Ther.  Chirurg. ,  tom.  3 ,  pag.  332. 

(3)  Med.  oper. ;  tom.  2  ,  pag.  146. 

torum  vulnus  effluant,  casus  absolute  non  est  lethalis.  Verum  si  obliquum  sit 
vulnus  et  angustum  effusione  buniorum  stercoralium  stipatum  ,  brevi  necat. 

Si  vero  intestinum  laesum  fuerit ,  neque  vulnus  adeo  magnum  sit ,  ut  patuli 
via  contenta  intestini  cavo  in  abdomen  delabi  possint ,  naturae  viribus  committi 
debet ;  nm  membrana  mucosa  inflammata  mox  intumescit;  foramen  sic  occludi¬ 
tur  et  sponte  vulnus  sanatur. 

Ubi  autem  patulo  foramine  transfodiuntur  intestina  et  per  vulnus  inflictum 
evolvuntur ,  commendant  in  tali  casu  auctores  ,  ut  intestinum  discissum  affigatur 
externo  vulneris  margini,  et  sutura  fistulae  intestinalis  continuitas  restituatur, 
ita  ut  partium  adhaesio  perfici  possit.  Periculo  non  caret  haec  methodus;  saepius 
enim  inflammatio  acutissima  hac  evolvitur  et  in  loco  adhaesionis  capacitas  tubi 
intestinalis  diminuitur ;  eatenus  ut  in  illa  angustia  faeces  interdum  haereant.  At 
minus  suturis  utuntur  Chirurgi  ut  margines  intestini  discissi  accrescant,  quam  ut 
humorum  in  cavum  abdominis  effusio  caveatur.  Etenim  tenues  et  sanguinolenti 
vulneris  margines  continuo  fere  deducuntur  fibrarum  muscularium  contractili- 
tate  et  actu  respirationis  continuo  agitantur  viscera  abdominalia  ita  ut  unionis 
vix  sint  capaces. 

Haec  methodus  saepius  felicem  habuit  exitum  :  verum  non  semper  sutura  humo¬ 
rum  effusio  impeditur.  Ubi  ergo  nulla  spes  affulget  ut  divisa  fistulae  intestinalis 
extrema  possint  consolidari ,  tunc  solum  lioc  superest ,  ut  extremum  superius  as¬ 
suatur  vulneris  aperturae.  Artificialis  anus  tunc  formatur  modo  tanta  adhuc  sit 
longitudo  intestinalis  tubi  a  pyloro  ad  anum  usque,  ut  ex  ingestis  alimentis  suffi¬ 
ciens  copia  chyli  possit  absorberi ,  ut  inde  restituantur  illa  quae  inevitabili  sanae 
vitae  effectu ,  quotidie  de  corporis  substantia  pereunt. 

Ubi  autem  intestinum  integre  est  abscissum ,  etsi  mors  inevitabilis  fere  talis 
vulneris  sit  sequela ,  proponitur  intestinorum  invaginatio.  Anceps  sane  operatio , 
sed  in  tali  casu  facilior  ac  in  herniis  incarceratis ,  ubi  pars  intestini  saepius  gan¬ 
graena  est  corrupta.  Rhamdorius ,  Chirurgicus  Aulicus  Ducis  Brunsvicensis  hujus 
methodi  inventor  felicissime  hanc  instituit.  Feminae  post  herniam  incarceratam 
sponte  ruptam ,  insignem  partem  tubi  intestinalis  corrupti  abstulit ;  deinde  ex¬ 
tremum  superius  intestini  immisit  inferiori  extremo  et  levi  sutura  univit  et  in 
abdomen  reposuit.  Ex  ipsis  Orci  faucibus  erepta  haec  femina  postea  sana  vixit , 
sed,  post  annum,  pleuritide  correpta  periit :  atque  inciso  cadavere  patuit ,  intestini 
extrema  inter  se  coaluisse.  Intestina  haec  cum  parte  abdominis ,  cui  accreverant  a 
dexterrimo  Chirurgo  dono  data,  servat  Heisterius  (i). 

(i)  Academie  des  Sciences ,  Pan  i^35.  Mem.  pag.  335. 

Sequenti  modo  operatio  instituitur.  Discinditur  imprimis  mesenterium  ab  intes¬ 
tinis  trium  pollicum  longitudine ,  vasis  sanguineis  accuratissime  ligatis.  Tubulus 
chartae  spissioris  introducitur  in  extremum  superius  :  ut  autem  cognosci  possit 
quodnam  ex  binis  extremis  intestini  divisi  sit  illud ,  quod  duodeno  continuum 
superius  dicitur  ,  signa  quaedam  habentur  a  clarissimo  Lilre  recensita.  Extremum 
superius  manifestum  motum  vermicularem  habet ,  materia  chylosa  repetitis  vici¬ 
bus  per  hoc  extremum  exit  et  illius  parietes  non  apparent  integre  collapsi ,  vel  si 
quandoque  collabantur,  paulo  post  iterum  elevantur  a  materia  intestini  cavo  con¬ 
tenta  et  huc  propulsa ;  vel  si  haec  signa  admodum  sint  obscura  ,  propinetur  tunc 
ab  aegro  liquor  qui  sit  coloratus  uti  syrupus  violarum;  dubium  omne  hac  ratione 
evanescit.  Extremo» superiori  cognito,  immittitur  illud  inferiori  extremo;  filis 
transmissis  retinetur  tum  intestinum  in  vulneris  apertura  :  brevi  tempore  chartae 
tubulus  muco  maceratus  cum  faecibus  excernitur;  filis  magna  cautela  ablatis,  al¬ 
vus  teneatur  fusa  ne  faeces  induratae  in  loco  adhaesionis  haereant.  Vermes  et  prae¬ 
cipue  lumbrici  ibi  interdum  suspenduntur  :  consilio  a  celeberrimo  Richerando 
proposito  vitatur  illud  incommodum.  Affigatur  imprimis  tubulus  chartae,  deinde 
pertundatur  intestinum  ab  interno  latere  filo  binis  acubus  transacto.  Discissis 
vasis  mesenterii,  haemorrhagia  admodum  intensa  nonnunquam  apparet.  Incassum 
celeb.  Boyer  octo  arterias  ligatura  constrixerat,  nihilominus  copiosa  cruoris  in 
cavum  abdominis  effusione  aeger  periit.  Praeterea  non  coalescunt  extrema  inva¬ 
ginata  :  textus  enim  naturae  heterogeneae  connectuntur ,  membrana  scilicet  mu¬ 
cosa  cum  membrana  serosa.  Mucosa  inflammata  majorem  sane  muci  quantitatem 
secernit,  quod  agglutinationi  omnino  est  nocivum.  Videtur  autem  in  exemplo 
hic  supra  allegato  felicem  et  insolitum  illum  exitum  adhaesioni  intestinorum  cum 
abdominis  tegumentis  adscribendum  esse. 

Inter  omnes  operationes  jam  recensitas ,  ani  artificialis  institutio  minoribus  pe¬ 
riculis  est  obnoxia ,  dum  vulnus  intestino  inflicto  sufficienter  a  pyloro  distat :  tum 
haud  sponte  exoneratur  alvus ,  extremum  inferius  brevi  coalescit  et  inutile  ma¬ 
net,  affigitur  intestinum  in  vulneris  apertura,  donec  ibi  concreverit.  Sic  per  artem 
vita  sarvatur ,  sed  non  sine  faedo  satis  incommodo,  cum  tota  vita  faeces  hac  via 
exire  debeant.  Intestini  inversio  nonnunquam  est  sequela  hujus  methodi ;  metho¬ 
dica  tamen  compressione  facta  praecaveri  valet.  Sed  maximum  sane  damnum  in 
eo  consistit  quod  scilicet  aeger  plerumque  marasmo  consumatur.  Verum  tamen 
tam  infelici  successu  operatio  illa  non  semper  stipatur.  Exempla  felicissimae  cura¬ 
tionis  apud  auctores  allegantur.  Praeterea  et  nosmet  ipsi  casum  hunc  admodum 
rarum  in  Nosocomio  Academico  vidimus.  Homini  hernia  incarcerata  laboranti  tubi 

intestinalis  portio  gangraena  corrupta  perierat.  Dexterrimus  Chirurgus  et  Aca¬ 
demiae  Gandavensis  professor  Kluyskens  >  fdo  transmisso  per  mesenterii  partem 
illam  quae  intestino  corrupto  cohaeserat  ,  intestinum  in  vulneris  apertura  reti¬ 
nuit,  ubi  brevi  accrevit.  Miser  ille  jam  sexagenarius  optima  adhuc  fruitur  sanitate, 
licet  a  plurimis  annis  operationem  jam  subiverit.  Accidit  interdum  ut  non  oblitte¬ 
retur  extremum  inferius ,  ubi  tunc  ope  obturamenti  compressione  peracta ,  in¬ 
gesta  alimenta  consueta  via  iterum  per  anum  excernuntur  ,  cujus  rei  mirabile 
exemplum  habetur  in  Acad.  Scient,  an. '1784,  pag.  4i*  Exiliis  patet  quam  mira¬ 
bilis  sit  natura  in  curandis  vel  etiam  gravissimis  viscerum  abdominalium  vulne¬ 
ribus  *,  nunquam  aegri  in  tali  casu  igitur  sunt  deponendi ;  plura  talia  observata  oc¬ 
currunt*,  sed  haec  sufficiunt ,  ut  probetur  miris  modis  naturam  ,  quae  toties  sibi 
soli  sufficit,  sanasse  talia  vulnera. 

Lethali  haemorrhagia  ampla  hepatis  vulnera  nulla  arte  superalibi  stipantur  , 
eruor  plerumque  extravasatur  in  cavum  abdominis.  Totum  quod  tunc  habet  ars , 
est ,  ut  humoribus  effusis  scalpello  exitum  praebeat.  Inflammatio  acutissima  quae 
evolvitur  generalibus  auxiliis  est  sufflaminanda  :  si  vero  resolutio  non  obtineatur, 
copiosa  hepatis  suppuratio  marasmum  et  phtysim  lente  inducit. 

Hepar  situ,  graviditate  et  natura  sui  parenchymatis  contusionibus  saepe  laedi¬ 
tur  ,  vel  etiam  subinde  levissima  causa.  Inde  morbi  tum  acuti  tum  chronici ,  qui¬ 
bus  abeessus  hepatici  nascuntur.  Pus  secernitur  albidum  vel  amurcosum  pro  va¬ 
rio  inflammationis  gradu.  Qui  in  parenchymate  vel  in  superficie  convexa  aut 
concava  jecoris  oboriuntur  abeessus,  auxiliis  chirurgicis  non  patent;  difficilis  est 
horum  diagnosis ,  febre  lenta  plerumque  pereunt  aegri,  etsi  quandoque  salvatos  vi¬ 
dimus  ,  ubi  scilicet  adhaesione  cum  vicinis  partibus  facta  pus  sursum  aut  deorsum 
eliminabatur. 

Si  autem  contiguo  ipsi  peritonaeo  accrescat  abeessus  et  versus  exteriora  tumeat, 
pertundi  potest  et  pus  collectum  evacuari.  Maxima  cautela  uti  debet  Chirurgus  in 
pertundendis  his  abeessibus ;  ad  perfectam  maturationem  perduci  debent  fomen¬ 
tis  emollientibus  ,  nam  si  festinare  curandi  imbecillitas  cogit,  lethalis  plerumque 
puris,  in  cavum  abdominis,  adhaesionis  defectu,  exoritur  profusio. 

Exitus  puris  conciliari  potest  seu  scalpello  aut  cauterio  :  omnium  optime  scal¬ 
pello.  Si  vero  Chirurgis  res  est  cum  hominibus  qui  adeo  pusillanimes  sunt  ut  in 
animi  deliquium  cadant ,  si  vel  mentio  tantum  hujus  rei  fiat ,  tum  nihil  aliud  su- 
perest  quam  ut  mucronato  abeessus  vertici  applicetur  cauterium  ex  lapide  infer¬ 
nali  compositum.  Quum  autem  modo  summam  cutim  inurat ,  escharra  equidem 
postea  scalpello  dividenda  est ,  ut  exitus  puri  concilietur.  Praeterea  horum  abees- 

suum  pertusio  levi  haemorrhagia  modo  stipatur ;  tegumenta  enim  tantum  incidun¬ 
tur  non  ipsum  vero  hepar. 

Intercipitur  interdum  hilis  fluxus  in  duodenum ,  obstructione  ductus  choledo¬ 
chi;  stagna tione  inspissatur  tunc  bilis,  adeoque  acris  evadit  ut  inflammatio  tunicae 
vesiculae  fellis  inde  sequatur.  In  tali  casu  tumor  fluctuans  sub  costis  spuriis  ad  re¬ 
gionem  hypochondriacam  dextram  elevatur  :  faeces  emittuntur  decolores  ,  alvus 
est  adstricta ,  ictericus  est  totius  corporis  color.  Distinguitur  tumor  ille  ab  abcessu 
hepatis,  quod  suppurationem  comitentur  dolor  pulsatorius,  horrores  vagi  et  fre- 
quentiores  et  diuturniores;  quod  tumor  ab  abcessu  factus  non  adeo  limitatam 
figuram  habeat,  neque  statim  in  tali  tumore  fluctuatio  appareat  et  primo  perci¬ 
piatur  in  centro  tumoris,  omni  reliquo  ambitu  adhuc  duro.  Facile  patet,  tunc 
tantum  illam  difficultatem  distinguendi  tales  tumores  adesse,  ubi  occupant  illam 
regionem ,  ubi  vesicula  fellis  ponitur.  Maxima  cautela  opus  est  ut  talis  tumor  per¬ 
tundatur  ,  maturatio  fomentis  emollientibus  promovenda  est,  donec  adhaesio  per¬ 
fecta  facta  sit.  Tunc  immergitur  scalpellum  angusto  foramine  ne  partes  discin¬ 
dantur  abcessui  non  contiguae ,  nam  magnae  bilis  quantitatis  lethalis  suffusio  induci 
posset.  Ubi  vero  obstructio  ductus  choledochi  suspicatur  ,  purgantibus  drasticis  , 
inter  quae  aloes  primum  locum  obtinet,  utendum  est;  alias  nunquam  vulneris 
consolidatio  speranda  foret,  fistulosum  tota  vita  maneret. 

Lienis  vulnera  promptissime  necant,  copiosa  haemorrhagia,  quae  nulla  arte 
compesci  valet. 

Renum  vulnera  situ  et  amplitudine  maxime  discrepant.  Ubi  vero  ab  anteriori 
instrumentum  penetravit,  uti  in  prognosi  vidimus,  semper  tunc  sunt lethifera  : 
si  autem  in  lumbis  vulnus  infligatur,  curari  valet.  Inflammationis  symptomata 
largis  venae  sectionibus,  diaeta,  potu  et  fomentis  mucilaginosis  profliganda  sunt. 
Si  vero  urina  inter  telam  cellularem  infdtretur,  fiat  tunc  vulneris  dilatatio. 

Dudum  manent  renum  vulnera  fistulosa ,  tandem  tamen  conglutinantur  ;  abces- 
sus  urinae  infiltratione  producti  prompte  sunt  incidendi,  ut  gangraena  praecaveatur. 

In  vulneribus  vesicae  urinariae  inflictis,  periculum  admodum  est  magnum,  prop¬ 
ter  acutissimam  inflammationem  quae  saepius  illius  effusione  evolvitur.  Cura  vulne¬ 
rum  generalis  hic  est  adhibenda  :  introducatur  praeterea  catheter  in  vesicam  urina¬ 
riam  ut  urinae  extravasatio  avertatur.  Denique  abcessus  in  perinaeo  quandoque  uri¬ 
nae  infiltratione  nati,  scalpello  mox  sunt  pertundendi,  eadem  de  causa  achic  supra. 

Uteri  vulnera  generali  vulnerum  cura  sanantur.  Disrupto  autem  in  gravidis 

utero,  cura  ex  statu  praegnantis  deducitur.  Si  autem  foetus  in  abdomine  haereat, 

/ 

operatio  caesarea  instituenda  est. 


5. 

Corpore  contundente  visceribus  abdominalibus  laesis  inflammatio  velociter  per 
totum  abdomen  extenditur  per  continuitatem  membranae  peritonaei.  Quiete  , 
diaeta ,  potu  mucilaginoso ,  repetitisque  sanguinis  missionibus  pro  gradu  inflam¬ 
mationis  curantur. 

Disruptis  intestinorum  vasis  majoribus,  exitus  humoribus  effusis  componendus 
est.  Effusione  cognita  ex  symptomatibus  jam  recensitis,  scalpellum  in  infimo  tu¬ 
moris  loco  immergitur.  Nova  habebatur  haec  methodus ,  licet  V^acher  Nosocomii 
Vesuntini  Chirurgus,  anno  1733,  incisione  in  infusionibus  humorum  in  cavum  aU 
dominis  jam  usus  fuerat.  Centurioni  regioni  epigastricae  vulnus  penetrans  inflic¬ 
tum  erat,  quod  magna  crUoris  in  cavum  abdominis  infusione  insecutum  fuit;  de¬ 
cima  sexta  die  incisionem  instituit,  qua  sanguis  effluebatur  et  deinde  convaluit. 
Cambrolle  ejusdem  operationis  in  suis  operibus  mentionem  facit. 

In  chyli  et  faecium  effusione  generalibus  uti  conamur  auxiliis  ad  debellandum 
acutissimam  inflammationem  quae  cito  in  gangraenam  tendit. 

Bilis  suffusio  in  cavum  abdominis  semper  est  exitiosa ,  omnium  enim  humorum 
inquilinorum  est  acerrima;  omnem  medelam  eludit.  Felicissime  rari  tales  haben¬ 
tur  casus.  Unicum  reperitur  in  actis  Anglicanis,  n°  4 1 4  ?  Pa§*  34 1?  Abrigdem  ,  de 
milite  cui  vulnere  in  cavum  abdominis  penetrante  vesicae  felleae  fundus  perfossus 
erat ,  absque  ulla  notabili  laesione  vicinarum  partium  ;  mira  satis  symptomata  in¬ 
secuta  fuerunt  hoc  vulnus  :  statim  enim  sic  distendebatur  abdomen  ac  si  tympa- 
nitide  vel  ascitide  laboraret.  Neque  augebatur  vel  minuebatur  tumor  ille  ad  mor¬ 
tem  usque  quae  septimo  diei  initio  post  inflictum  vulnus  contigit.  Nulli  tamen 
ructus ,  flatus ,  aut  borborysmi  aderant  et  alvus  toto  hoc  tempore  manebat  perti¬ 
nacissime  stricta,  licet  acria  satis  purgantia  et  clysmata  adhiberentur.  Somnus 
vix  ullus  aderat,  licet  opiata  satis  magna  dosi  exhibita  fuissent ;  pulsus  erat  fortis, 
inaequalis,  tardus,  pridie  ante  mortem  leviter  subinde  intermittens ,  mens  cons¬ 
tabat  ad  mortem  usque ,  levis  singultus  et  nausea  adfuerant  quinta  die  post  in- 
flectum  vulnus.  Autopsia  cadaveris  facta,  intestina  admodum  distensa,  vesica 
fellis  vacua  et  magna  bilis  quantitas  per  abdomen  diffusa ,  reperiebantur. 

Urinae  effusio  in  cavum  abdominis,  vesica  urinaria  laesa,  non  admodum  rara 
habetur  :  catheteris  immissione  avertenda  est ,  abcessus  urinae  infiltratione  nati 
mox  sunt  incidendi ,  atque  irritatio  generali  cura  sufflaminanda  si  autem  corpus 
heterogeneum  uti  globus  plumbeus  in  visicae  urinariae  cavitatem  cecidit ,  opera¬ 
tione  calculi  sectionis  eximi  potest. 


TANTUM. 


POSITIONES. 


I. 

Virus  Blennorrhagicum  et  virus  syphiliticum  ]ejusdem  naturae  esse  credimus. 

II. 

Intestinum  tenue  discissum  non  coalescit. 

III. 

* 

Eunuchi  generationi  omnino  non  sunt  inutiles. 

IV. 

In  cerebri  commotionibus  affectio  simultanea  hepatis  commotionis  generalis 
est  sequela. 

V. 


Rlethora  non  est  morbus. 


VI. 


/ 


iEque  absurdum  est  solidismo  vel  humorismo  solum  inhaerere. 

VII. 

Funem  umbilicalem  duobus  in  locis  ligare  antequam  in  medio  rescindatur 
inutile  videtur  esse  consilium. 


VIII. 


In  abdominis  vulneribus  si  intestinum  per  parvum  foramen  exeat ,  et  flatibus 
distensum  reduci  nequeat ,  puncturae  in  tali  casu  institutae  tentamen  non  modo 
est  inutile  ,  verum  etiam  periculosum. 

Imprimatur  , 

J.  L.  Kesteloot. 

F \  M .  H.  T.  Decanus. 

